AIŠKINAMASIS MEMORANDUMAS

1.PASIŪLYMO APLINKYBĖS

1996 m. Singapūre vykusioje ministrų konferencijoje 29 PPO valstybės narės priėmė Ministrų deklaraciją dėl prekybos informacinių technologijų produktais, žinomą kaip Informacinių technologijų susitarimas (toliau – ITS). 1997 m. ITS įsigaliojo Europos Sąjungoje. Šiuo metu ITS apima 82 dalyvius (arba pusę PPO narių) ir 97 proc. prekybos šiame sektoriuje.

ITS reikalaujama, kad kiekvienas dalyvis įsipareigotų panaikinti muitus ir taikytų nulinę muito normą visiems į šį susitarimą įtrauktiems informacinių technologijų (toliau – IT) produktams laikantis didžiausio palankumo statuso principo. ITS apima maždaug 200 tarifų eilučių, įskaitant kompiuterius, telefonus, taip pat IT prekėms gaminti skirtas žaliavas, sudedamąsias dalis ir įrangą. Labai svarbus vaidmuo teko ITS dalyvių taikomam bemuičiam režimui – dėl jo per beveik 20 ITS taikymo metų nepaprastai išaugo ir išsiplėtė prekybos apimtis IT sektoriuje. Prekyba šiame sektoriuje išaugo keturgubai. Tačiau per šį laikotarpį technologinė pažanga neatpažįstamai pakeitė IT sektorių, o ITS taikymo sritis išliko tokia pati.

Minėtos ITS ministrų deklaracijos 3 dalyje nustatyta, kad dalyviai „reguliariai susitinka Prekybos prekėmis taryboje siekiant peržiūrėti priedėliuose nurodytų produktų sąrašą ir bendru sutarimu nutarti, ar, atsižvelgiant į technologijų plėtrą ir patirtį, įgytą taikant tarifų nuolaidas, arba SS nomenklatūros pakeitimus, reikėtų iš dalies pakeisti priedėlius, į juos įtraukiant papildomus produktus, ir konsultuotis dėl netarifinių kliūčių prekybai informacinių technologijų produktais. Tokios konsultacijos nedaro poveikio teisėms ir įsipareigojimams pagal PPO susitarimą“.

2012 m. gegužės mėn. kelios šalys pasiūlė išplėsti produktų, kuriems taikomas ITS, sąrašą. 2015 m. liepos 24 d. patvirtintas Deklaracijos dėl prekybos informacinių technologijų produktais išplėtimo tekstas, kuriuo siekiama užfiksuoti papildomame sąraše išvardyto 201 IT produkto muitų lygį ir juos panaikinti.

Vėliau, vadovaudamiesi deklaracijos 5 dalimi, dalyviai susitarė dėl muitų mažinimo įsipareigojimų dėl visų produktų, išvardytų dokumente G/MA/W/117. Šiuo metu plečiant ITS, kuris apima 90 proc. prekybos sąraše išvardytais produktais, dalyvauja 25 nariai (arba 53 nariai, jei ES valstybės narės skaičiuojamos atskirai). Kasmet prekyba šiuo 201 produktu siekia 1,3 trln. JAV dolerių ir šiuo metu sudaro maždaug 10 proc. visos pasaulinės prekybos apimties.

2015 m. gruodžio 16 d. 10-ojoje PPO ministrų konferencijoje Nairobyje dalyvaujančiųjų šalių ministrai susitarimą priėmė kaip Deklaraciją dėl ITS išplėtimo (ir sąrašus, kuriuose pateikti dalyvių muitų mažinimo įsipareigojimai) (toliau – Ministrų deklaracija dėl prekybos informacinių technologijų produktais išplėtimo).

Deklaracija dėl ITS išplėtimo įsigalios Europos Sąjungoje, kai tik ji bus priimta. Šiuo pasiūlymu siekiama, kad Europos Sąjunga patvirtintų susitarimą kaip Deklaraciją dėl ITS išplėtimo.

2.TEISINIS PAGRINDAS

ITS išplėtimo tikslas – pašalinti muitus toms IT prekėms, kurios neįtrauktos į pradinį ITS. Todėl ITS išplėtimas apima dalykus, kurie priskiriami bendrai prekybos politikai. Šio pasiūlymo teisinis pagrindas yra Sutarties dėl Europos Sąjungos veikimo (SESV) 207 straipsnio 4 dalis kartu su 218 straipsnio 6 dalies a punkto v papunkčiu.

Pasiūlymas priklauso išimtinei Sąjungos kompetencijai. Todėl subsidiarumo principas netaikomas.

3.EX-POST VERTINIMO, KONSULTACIJŲ SU SUINTERESUOTOSIOMIS ŠALIMIS IR POVEIKIO VERTINIMO REZULTATAI

Konsultacijos su suinteresuotosiomis šalimis

Prieš prasidedant deryboms Įmonių generalinis direktoratas atliko MVĮ tyrimą dėl ITS išplėtimo. Tyrimas atliktas per įsteigtą Įmonių GD MVĮ tinklą ir juo buvo siekiama įvertinti MVĮ, dalyvaujančių gaminant ir (arba) parduodant IRT produktus, reakciją į galimą tam tikriems produktams taikomų tarifų panaikinimą dėl ITS išplėtimo. Klausimynas buvo pateiktas kartu su semantiniu produktų sąrašu.

Dauguma bendrovių atsakė, kad muitų panaikinimas sąraše išvardytoms IRT prekėms turėtų įtakos bendrovių veiklai. Be to, dauguma jų atsakė, kad dėl mažesnių importo kainų padidėtų pelningumas ir (arba) bendrovės galėtų geriau konkuruoti ES rinkoje. Kai kurios bendrovės taip pat atsakė, kad jos taptų konkurencingesnės eksporto rinkoje, tačiau kitos manė, kad dėl mažesnių importo kainų už produktus, panašius į tuos, kuriuos pagamino šios bendrovės, padidėtų konkurencija vidaus rinkoje.

Tiriamųjų duomenų rinkimas ir naudojimas

Derybų metu Komisija palaikė glaudžius ryšius su ES susijusių sektorių pramonės asociacijomis, pavyzdžiui, „Digital Europe“, Europos puslaidininkių pramonės asociacija (ESIA) ir atskiromis ES įsisteigusiomis bendrovėmis. Šios asociacijos Komisijai pateikė vertingos informacijos apie tai, kurie susiję IT produktai yra prioritetiniai ir kurie produktai strategiškai svarbūs ES pramonei. Valstybės narės taip pat reguliariai teikė Komisijai tokią informaciją, kurią jos gavo iš nacionalinių pramonės asociacijų ir atskirų bendrovių.

Poveikio vertinimas